Diari Oficial de la Generalitat Valenciana


Sumari del DOGV 3494, del 13-05-1999 (1999/3947)

ORDRE de 4 de març de 1999, de la Conselleria de Sanitat, per la qual s'estableix el procediment d'utilització i control dels medicaments estupefaents en els centres hospitalaris.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/03/04/(1)/dof/vci/html**

### Dades del document

Número de DOGV
:   3494

Data del DOGV
:   13-05-1999

Secció del DOGV
:   I. DISPOSICIONS GENERALS

Número del document
:   1999/3947


Data del document
:   04-03-1999

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * medicina
    * estupefaent
    * establiment hospitalari
    * control sanitari
    * legislació

ORDRE de 4 de març de 1999, de la Conselleria de Sanitat, per la qual s'estableix el procediment d'utilització i control dels medicaments estupefaents en els centres hospitalaris. [1999/S3947]
  
L'ús de substàncies i especialitats farmacèutiques estupefaents està reglamentat a Espanya des de 1918 per diverses normes de caràcter nacional i internacional. Se'n poden destacar la Convenció única de 1961 sobre estupefaents, posteriorment modificada pel Protocol de 1972. Ambdós documents són convenis internacionals subscrits i ratificats pel nostre país. En l'àmbit estatal, la Llei 17/1967, de 8 d'abril, estableix les normes reguladores de caràcter general, actualment vigents, en matèria d'estupefaents. La llei esmentada obliga que hi haja una recepta o una ordre mèdica per a la dispensació d'aquests medicaments, i a fer-ne un bon ús i control per part dels diferents centres sanitaris, entre els quals hi ha, evidentment, els hospitals.
  
La Llei 25/1990, de 20 de desembre, del Medicament, dedica l'article 41 als estupefaents i psicòtrops, i determina que els estupefaents es regiran pel contingut de la llei i per la legislació especial, raó per la qual els serveis de farmàcia hospitalària han d'establir un sistema eficaç i segur de distribució d'aquests medicaments, prendre les mesures per garantir-ne l'administració correcta i vetlar pel compliment de la legislació específica.
  
En els últims anys s'ha produït un augment notable de la utilització d'estupefaents, sobretot després de l'autorització d'especialitats farmacèutiques amb morfina per a administració oral. D'altra banda, la nova estructura de l'assistència especialitzada, amb la posada en funcionament de les unitats d'hospitalització a domicili i dels sistemes automatitzats de dispensació individualitzada, fan necessari establir uns procediments per a l'ús hospitalari d'aquests medicaments.
  
Per això s'ha considerat oportú dictar la present norma en què es contenen un conjunt de mesures que permeten executar la legislació de l'estat en matèria d'estupefaents de manera adequada i alhora faciliten els tràmits necessaris per a la prescripció, la dispensació i el control d'aquests medicaments, d'acord amb el marc competencial establit en els articles 31.19 i 38.1 i 38.3 de la Llei Orgànica 5/1983, de 1 de juliol, de l'Estatut d'Autonomia de la Comunitat Valenciana.
  
Per tant,
  
ORDENE
  
Article 1
  
La utilització i el control dels medicaments que continguen substàncies estupefaents incloses en la Llista I de la Convenció Única d'Estupefaents de 1961 i les modificacions posteriors, es farà en els hospitals de la Comunitat Valenciana segons que disposa aquesta ordre.
  
Article 2
  
L'adquisició d'estupefaents a proveïdors la farà el servei de farmàcia de l'hospital, d'acord amb la legislació vigent, fent ús del talonari oficial de vals d'adquisició del Ministeri de Sanitat i Consum, consignant les adquisicions en el llibre oficial de comptabilitat d'estupefaents o en un programa informàtic de control d'estupefaents prèviament validat per la Conselleria de Sanitat. Els estupefaents hauran de ser custodiats en un armari de seguretat.
  
Article 3
  
La dispensació de medicaments estupefaents en els centres hospitalaris requerirà una prescripció mèdica i comprendrà pacients en hospitalització convencional, en hospitalització de dia, en hospitalització domiciliària i, quan es determine que es donarà l'alta hospitalària, comprendrà la medicació mínima i imprescindible per a garantir el tractament fins que el pacient puga acudir al seu metge d'atenció primària. Aquesta dispensació es podrà fer de les tres maneres següents:
  
a) Dosis unitàries.
  
b) Farmaciola controlada manual en serveis mèdics, quirúrgics, centrals i quiròfans.
  
c) Sistemes automatitzats de dispensació individualitzada.
  
Article 4
  
1. La dispensació de medicaments estupefaents en dosis unitàries a un pacient requerirà la presentació prèvia d'una recepta mèdica formalitzada pel metge responsable del tractament. La validesa d'aquesta prescripció serà de set dies com a màxim, transcorreguts els quals caldrà fer una altra prescripció si es considera necessari continuar el tractament.
  
2. Les receptes mèdiques hauran de tenir els requisits que estableix el Reial Decret 1.910/1984, de 26 de desembre, del Ministeri de Sanitat i Consum, de recepta mèdica, i hi hauran de figurar, en tots els casos, les dades següents:
  
a) Nom i cognoms del pacient, número de llit i número d'història clínica.
  
b) Medicament prescrit, amb indicació de la forma farmacèutica, dosi, via d'administració, freqüència i durada del tractament.
  
c) Nom i cognoms del metge que fa la prescripció i servei a què pertany.
  
d) Número de col·legiat.
  
e) Data i signatura, que hauran de ser estampades personalment i després d'haver emplenat les dades anteriors.
  
3. Dins del període de validesa de la prescripció, la dispensació mitjançant dosis unitàries requerirà la formalització d'un document que justifique la dispensació i l'administració del medicament. A aquests efectes es considerarà la dispensació d'una sola dosi unitària.
  
Article 5
  
La dispensació de medicaments estupefaents per part de farmacioles controlades en serveis mèdics, quirúrgics, centrals i quiròfans requerirà la presentació dels documents següents:
  
a. Val de reposició d'estoc, segons el model de l'annex I d'aquesta ordre, el qual haurà d'incloure, com a mínim, la informació següent:
  
a.1 Número del val
  
a.2 Hospital
  
a.3 Servei mèdic, quirúrgic, central o quiròfan
  
a.4 Nom, cognoms i número de col·legiat del metge responsable
  
a.5 Nom i cognoms del pacient
  
a.6 Identificació (número de llit, d'història clínica, etc.)
  
a.7 Nom de l'estupefaent, forma farmacèutica i dosi
  
a.8 Nombre d'unitats (en lletra) de dosificació
  
a.9 Data i signatura del metge responsable
  
a.10 Segell del servei mèdic, quirúrgic, central o quiròfan
  
El nombre d'unitats que se sol·licite correspondrà com a màxim al tractament de set dies.
  
b) Un document que acredite l'existència d'un control de l'administració segons el model de l'annex II d'aquesta ordre i que s'adjuntarà a l'annex I per a la reposició seua. Ambdós annexos podran formar part del mateix document. La formalització d'aquesta documentació podrà dur-se a terme per mitjans informàtics prèviament validats per la Conselleria de Sanitat.
  
c) Les unitats clíniques subjectes a aquest sistema de dispensació hauran de comptar amb un armari o caixa de seguretat, de capacitat suficient per a les necessitats d'emmagatzematge, i que oferisca les garanties necessàries de seguretat.
  
Article 6
  
El sistema automatitzat de dispensació d'estupefaents garantirà la custòdia i generarà una documentació que permeta identificar l'equip utilitzat, la data i l'hora d'utilització, les unitats dispensades, el pacient a qui s'ha administrat, el metge que l'ha prescrit i el professional autoritzat que fa ús de l'equip en tots els aspectes indicats en els articles 4 i 5 d'aquesta ordre i que podrà substituir l'annex I.
  
Article 7
  
Per al control efectiu de les dispensacions efectuades, els serveis de Farmàcia Hospitalària tindran, d'acord amb el que estableix la legislació vigent, un llibre oficial de compatibilitat d'estupefaents, el qual podrà ser substituït per un programa informàtic prèviament validat per la Conselleria de Sanitat, que haurà de permetre l'obtenció de llistats en què estiguen consignades, com a mínim, les dades indicades en el llibre oficial de comptabilitat d'estupefaents esmentat. Aquests llistats hauran d'obtenir-se una vegada al mes utilitzant paper prèviament autoritzat per la Conselleria de Sanitat i s'arxivaran per a possibles consultes durant el període legalment establit.
  
A més, durant els primers quinze dies naturals de cada semestre, els serveis de farmàcia hospitalària hauran d'enviar a la direcció territorial de Sanitat de la província la relació dels moviments d'estupefaents del semestre anterior, emplenades les dades contingudes en el model d'imprés facilitat per la direcció territorial esmentada.
  
Article 8
  
1. Per al desplegament de la present ordre s'establirà a proposta del Servei de Farmàcia Hospitalària, en el termini de dos mesos, i per les vies reglamentàries, una normativa interna de la gerència o direcció de l'hospital, de compliment obligat segons les exigències del control dels estupefaents en el seu àmbit d'actuació que considere les responsabilitats dels diferents estaments professionals implicats.
  
2. La gerència o direcció de l'hospital dotarà les diferents unitats clíniques afectades per la present ordre dels mitjans per al compliment adequat.
  
Disposició addicional
  
Aquesta norma serà d'aplicació als serveis de farmàcia dels centres sociosanitaris segons que estableixen els articles 48 i 49 de la Llei de la Generalitat Valenciana 6/1998, de 22 de juny, d'Ordenació Farmacèutica de la Comunitat Valenciana.
  
Disposició derogatòria
  
Queden derogades totes les normes d'igual o inferior rang que s'oposen al que estableix aquesta ordre.
  
Disposicions finals
  
Primera
  
Es faculta el director general d'Atenció Primària i Farmàcia i el director general d'Atenció Especialitzada per dictar les disposicions necessàries per al desplegament de la present ordre.
  
Segon
  
Aquesta ordre vigirà des de l'endemà de la publicació en el Diari Oficial de la Generalitat Valenciana.
  
València, 4 de març de 1999
  
El conseller de Sanitat


Còpia Permalink ELI